Il-Kunsill illum adotta direttiva li ser tagħmel il-kundizzjonijiet tax-xogħol madwar l-UE aktar trasparenti u prevedibbli. Il-liġi l-ġdida tintroduċi drittijiet minimi ġodda, kif ukoll regoli ġodda dwar l-informazzjoni li għandha tingħata lill-ħaddiema dwar il-kundizzjonijiet tax-xogħol tagħhom. L-għan ewlieni tagħha huwa li tirrispondi għall-isfidi tas-suq tax-xogħol li jġibu magħhom l-iżviluppi demografiċi, id-diġitalizzazzjoni u forom ġodda ta' impjieg. Din id-direttiva tirrispondi għall-ħolqien ta' forom ġodda ta' xogħol. Tintroduċi drittijiet minimi għall-ħaddiema, u b'hekk tipprovdi aktar sigurtà u prevedibbiltà fir-relazzjonijiet bejn il-ħaddiema u l-impjegaturi, filwaqt li tippreserva l-adattabbiltà tas-suq tax-xogħol. Marius-Constantin Budăi, Ministru għax-Xogħol u l-Ġustizzja Soċjali tar-Rumanija Id-direttiva tapplika għall-individwi kollha li jaħdmu aktar minn 3 sigħat fil-ġimgħa fuq erba' ġimgħat (jiġifieri aktar minn 12-il siegħa fix-xahar). Ċerti gruppi ta' ħaddiema jistgħu jiġu esklużi minn xi wħud mid-dispożizzjonijiet, pereżempju l-impjegati taċ-ċivil, il-forzi armati, is-servizzi ta' emerġenza jew is-servizzi tal-infurzar tal-liġi. Id-direttiva tirrikjedi li l-impjegaturi jinfurmaw lill-ħaddiema, sa mill-ewwel ġurnata tax-xogħol u mhux aktar tard mis-seba' jum kalendarju, dwar l-aspetti essenzjali tar-relazzjoni tax-xogħol, bħal: l-identitajiet tal-partijiet għar-relazzjoni u l-post u n-natura tax-xogħol l-ammont bażiku inizjali tar-remunerazzjoni u l-ammont ta' leave mħallas it-tul tal-jum jew tal-ġimgħa ta' ħidma standard meta x-xejra tax-xogħol tkun prevedibbli l-identità tal-istituzzjoni tas-sigurtà soċjali li tirċievi l-kontribuzzjonijiet tas-sigurtà soċjali, meta din hi r-responsabbiltà tal-impjegatur Meta x-xejra tax-xogħol tkun kompletament jew fil-biċċa l-kbira imprevedibbli, l-impjegaturi ser ikollhom jinfurmaw ukoll lill-ħaddiema dwar is-sigħat u l-jiem ta' referenza li jistgħu jenħtieġu li jaħdmu, il-perjodu minimu ta' avviż minn qabel li l-ħaddiema għandhom jirċievu qabel il-bidu tax-xogħol, u l-għadd ta' sigħat bi ħlas garantit. Id-direttiva tistabbilixxi għadd ta' drittijiet minimi ulterjuri għall-ħaddiema, inkluż id-drittijiet: li jinbeda impjieg parallel ma' impjegatur ieħor li l-perjodu ta' prova jkun limitat għal massimu ta' 6 xhur, b'perjodi itwal permessi biss fejn dan ikun fl-interess tal-ħaddiem jew ikun ġustifikat min-natura tax-xogħol li, wara mill-inqas sitt xhur servizz mal-istess impjegatur, jintalab impjieg b'kundizzjonijiet tax-xogħol aktar prevedibbli u sikuri li jingħata taħriġ mingħajr ħlas, meta dan it-taħriġ ikun meħtieġ mil-leġislazzjoni tal-Unjoni jew dik nazzjonali. L-istati membri huma liberi li jadottaw jew japplikaw leġislazzjoni li hija aktar favorevoli għall-ħaddiema. Kuntest u passi li jmiss Il-Kummissjoni ppreżentat il-proposta tagħha f'Diċembru 2017. F'Ġunju 2018, il-Kunsill adotta l-pożizzjoni tiegħu li kienet il-bażi għan-negozjati mal-Parlament Ewropew. Il-ftehim proviżorju bejn il-presidenza tal-Kunsill u l-Parlament intlaħaq fis-7 ta' Frar 2019. Il-Parlament Ewropew ivvota favur il-ftehim fis-16 ta' April 2019. Wara l-adozzjoni tal-lum mill-Kunsill, it-test tad-direttiva ser jiġi ppubblikat f'il-Ġurnal Uffiċjali tal-UE. Id-direttiva ser tidħol fis-seħħ fl-għoxrin jum wara l-pubblikazzjoni. L-istati membri mbagħad ikollhom 3 snin biex jieħdu l-miżuri leġislattivi meħtieġa biex jikkonformaw mad-direttiva. Direttiva dwar kundizzjonijiet tax-xogħol trasparenti u prevedibbli fl-Unjoni Ewropea Approċċ ġenerali tal-Kunsill Proposta tal-Kummissjoni Aktar trasparenza u prevedibbiltà fuq il-post tax-xogħol (stqarrija għall-istampa, 07/02/2019) Ara l-paġna tal-laqgħa